ดันพรบ.ประกันภัยทางทะเล
คปภ.เดินหน้าให้ไทยมี พ.ร.บ.ประกันภัยทางทะเลเป็นของตัวเอง แทนการใช้ของอังกฤษ
13 พ.ย. 2558

คปภ.เดินหน้าให้ไทยมี พ.ร.บ.ประกันภัยทางทะเลเป็นของตัวเอง แทนการใช้ของอังกฤษ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จะเสนอคณะกรรมการ คปภ.ให้ตั้งคณะทำงานขึ้นมาหนึ่งชุด เพื่อศึกษาถึงแนวทางการมีกฎหมายประกันภัยทางทะเลเป็นของไทยเอง ซึ่งต้องทำให้เกิดความเชื่อมั่นและยอมรับได้กับทุกฝ่าย
“ไทยควรมี พ.ร.บ.ประกันภัยทางทะเลเป็นของตัวเองได้แล้ว เพราะปัจจุบันเวลาที่เกิดข้อพิพาทขึ้นไทยยังต้องไปอ้างอิงจากกฎหมายของอังกฤษใช้อยู่  ดังนั้น ผมในฐานะเป็นนักกฎหมายมาก่อน ก็ต้องรีบขับเคลื่อนกฎหมายที่สำคัญออกมาให้ได้โดยเร็วที่สุด  ซึ่งที่ผ่านมาบางเรื่องก็ไม่มีเจ้าภาพเข้ามาจัดการ ทำให้เสียโอกาสไป และต้องทำให้เร็วในยุครัฐบาลชุดนี้ ” นายสุทธิพล กล่าว
นอกจากนี้ จะมีการปรับปรุงกฎกติกาในการกำกับดูแลธุรกิจประกันภัยให้มีความพอดี ไม่เคร่งครัดหรือมีขั้นตอนยุ่งยากเกินไป โดยการผ่อนปรนกฎระเบียบการกำกับด้านราคาและผลิตภัณฑ์ให้เกิดความยืดหยุ่น รวมทั้งปรับลดกฎเกณฑ์หรือเงื่อนไขเป็นอุปสรรค แต่ไปเพิ่มกฎเกณฑ์หรือเงื่อนไขที่เป็นปัจจัยสนับสนุนในลักษณะค่อยเป็นค่อยไป เพื่อให้ธุรกิจประกันภัยใช้เป็นเครื่องมือในการประกอบธุรกิจ
นายสุทธิพล กล่าวว่า ทาง คปภ.ยังจะส่งเสริมให้ธุรกิจประกันภัยสามารถกำกับดูแลตนเอง เพื่อให้มีการแข่งขันอย่างเป็นธรรมยิ่งขึ้น สามารถเติบโตได้อย่างมีเสถียรภาพและยั่งยืน โดยจะให้ความสำคัญกับการปรับปรุงระบบการแจ้งเตือนภัยล่วงหน้าแก่บริษัทประกันภัยที่มีความเสี่ยง ด้วยการพัฒนาวิธีการและระบบการวิเคราะห์ความเสี่ยง การประเมินความเสี่ยง ตลอดจนการวิเคราะห์ความสามารถทางการเงินของบริษัทประกันภัย เพื่อจะได้แจ้งเตือนให้มีการปรับปรุงหรือแก้ไขให้ได้โดยเร็ว
ทั้งนี้ ล่าสุด คปภ.ยังได้ร่วมมือกับสำนักงานคณะกรรมการคุ้มครองผู้บริโภค (สคบ.) เพื่อเชื่อมโยงฐานข้อมูลระหว่างกัน ซึ่งจะส่งผลทำให้การดำเนินการคุ้มครองผู้บริโภคด้านการประกันภัยมีประสิทธิภาพยิ่งขึ้น มีความถูกต้อง รวดเร็ว และเป็นธรรม โดยการหารือของทั้งสองหน่วยงานในครั้งนี้จะมีการพัฒนาไปสู่การจัดทำบันทึกข้อตกลงว่าด้วยการส่งเสริมความรู้และสิทธิประโยชน์ด้านการประกันสำหรับผู้บริโภคต่อไป
“เพื่อให้เห็นเป็นรูปธรรมชัดเจน ในช่วงเดือน ธ.ค.นี้ ทาง สคบ.จะเปิดศูนย์ราชการสะดวกด้านการคุ้มครองผู้บริโภค ซึ่งมีลักษณะเป็นการรวมหน่วยงานที่ให้ความคุ้มครองผู้บริโภคเข้ามาอยู่ด้วยกัน โดย คปภ.จะส่งพนักงานของ คปภ. ไปประจำเพื่อรับเรื่องร้องเรียนและให้คำปรึกษาด้านการประกันภัยภายในศูนย์ดังกล่าวด้วย” นายสุทธิพล กล่าว